Més Rutes Culturals a Burjassot, al novembre
2025-07-24

Al novembre, Burjassot continuarà mostrant el seu patrimoni gràcies a les Rutes Culturals gratuïtes. Unes rutes que, de la mà de les Regidories de Cultura i Patrimoni, dirigides per Javier Naharros, donen l’oportunitat a la ciutadania i als visitants, de conéixer millor la història del municipi, la figura i vinculació del genial Blasco Ibáñez amb Burjassot, Les Sitges o la vida i obra del poeta valencià per excel·lència, Vicent Andrés Estellés.

Les primera Ruta del mes serà la que propose un recorregut pel conjunt monumental de Les Sitges, que tindrà lloc el dia 2 de novembre en dos horaris, a les 11.00 i a les 12.00 hores. Aquesta Ruta es tornarà a fer el dissabte dia 23, en els mateixos horaris. Per a apuntar-se a aquestes, és necessari emplenar la sol·licitud en aquest ENLLAÇ.

El dissabte 9 de novembre, el protagonisme serà per a la Història i el Patrimoni de Burjassot, amb una Ruta que fa un recorregut pel centre històric de la ciutat, on es gaudirà d’una visió general de Burjassot, des del seu origen com a alqueria musulmana fins als nostres dies. La ruta començarà també a les 11.00 hores i les persones interessades poden apuntar-se en aquest ENLLAÇ.

La Ruta dedicada al genial escriptor Vicent Blasco Ibáñez tindrà lloc el dissabte 16 de novembre a les 11.00 hores. En ella, es mostrarà la relació entre l’autor d’obres tan reconegudes com La Barraca o Cañas y Barro i Burjassot. Inscricpions en aquest ENLLAÇ.

Finalment, Vicent Andrés Estellés serà el protagonista de la Ruta que tancarà el mes de novembre, el dissabte dia 30 a les 11.00 hores. Una ruta en la qual es fa un recorregut històric pel Burjassot d’antany a través de les seues obres. En aquest cas, les inscripcions poden realitzar-se en aquest ENLLAÇ.